# Benifairó de les Valls

* No s'ha de confondre amb Benifairó de la Valldigna, municipi de la Safor..
Benifairó de les Valls és un municipi del País Valencià situat a la comarca del Camp de Morvedre.
Limita amb Quartell, Quart de les Valls, Faura i Sagunt.

## Geografia

Pertany a la subcomarca de la Vall de Segó; té un terme de superfície muntanyosa per l'oest i plana per l'est. Les altures principals pertanyen a les muntanyes de Romeu i són: la Rodana (194 m), l'Eixeve (339 m) i la Creu (346 m). Drena el terme el barranc de la Rodana. El poble està situat en terreny pla, formant un sol nucli urbà amb la vila de Faura.
Té un clima mediterrani; el vent més freqüent és el de llevant, que porta les pluges, generalment a la tardor i primavera.
En les terres no conreades hi ha pins, romaní i coscolla.

## Història

Amb més de mil nou-cents habitants, Benifairó és la segona localitat en importància de les valls, precedida de Faura amb més de tres mil habitants. Té una superfície de 4,30 quilòmetres quadrats i es troba a 43 m d'altitud. El seu origen es deu a la formació de diverses alqueries. El nom de Benifairó no figura en el registre de donacions reals, el Llibre del Repartiment. Segons consta en documentació, Bernat Vives de Canyamàs va rebre terres donades per Jaume I en 1248, que estaven formades per alqueries; una d'elles era Benibolaix, possiblement l'actual Benifairó. Tal vegada és un cas únic de supervivència el del llinatge Vives de Canyamàs, que encara conserva la casa-palau i que mai va perdre la jurisdicció sobre eixes terres.
En 1609 la vila comptava amb 19 cases de moriscs, que eren els que van quedar després de l'expulsió de 1591. Durant la segona guerra carlista va ser visitada la vila pels exèrcits en pugna.
En 1884 passà a formar part del municipi de Vila de la Unió junt amb Faura. A primeries del segle XX ambdós municipis tornaren a separar-se.

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2005 | 2007 | 2012 |
| 1.978 | 1.978 | 2.010 | 1.978 | 1.966 | 1.954 | 1.915 | 1.907 | 1.905 | 2.011 | 2.236 |

## Economia

L'economia de Benifairó està basada essencialment en l'agricultura, dedicada quasi completament al monocultiu del taronger. La seua riquesa agropecuària, i la més recent indústria de transformació de cítrics, li han donat prosperitat econòmica.

## Política i govern
### Composició de la Corporació Municipal

El Ple de l'ajuntament està format per 11 regidors. En les eleccions municipals de 26 de maig de 2019 foren elegits 6 regidors del Partit Socialista del País Valencià (PSPV-PSOE), 3 del Partit Popular (PP) i 2 de Junts per Benifairó (ERPV-Compromís).
Eleccions municipals de 26 de maig de 2019 - Benifairó de les Valls :
| Candidatura | Candidatura | Candidatura | Cap de llista | Vots | Vots | Regidors |
| | Partit Socialista del País Valencià-PSOE | | Antonio Enrique Sanfrancisco Meseguer | 645 | 53,66% | 6 |
| | Partit Popular | | María José Peiró Garcés | 337 | 28,37% | 3 (-1) |
| | Junts per Benifairó-ERPV-Compromís | | Adela Alba Albiol | 206 | 17,14% | 2 (+1) |
| | Vots en blanc | | | 14 | 1,16% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 1.202 | 100 % | 11 |
| | Vots nuls | Vots nuls | Vots nuls | 20 | 1,64% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 1.222 | 69,83%** | |
| Abstenció | Abstenció | Abstenció | Abstenció | 528* | 30,17%** | |
| Total cens electoral | Total cens electoral | Total cens electoral | Total cens electoral | 1.750* | 100 %** | |
| Alcalde: Antonio Enrique Sanfrancisco Meseguer (PSPV) (15/06/2019) Per majoria absoluta dels vots dels regidors (6 vots de PSPV) |||||||
| Fonts: JEC, JEZ Sagunt, M. Interior, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldes

Des de 2011 l'alcalde de Benifairó de les Valls és Antonio Enrique Sanfrancisco Meseguer de PSPV.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Carmen Gimeno Soler | UCD | 19/04/1979 | -- |
| 1983–1987 | David Chordá Pitarch | PSPV-PSOE | 28/05/1983 | -- |
| 1987–1991 | David Chordá Pitarch | PSPV-PSOE | 30/06/1987 | -- |
| 1991–1995 | David Chordá Pitarch | PSPV-PSOE | 15/06/1991 | -- |
| 1995–1999 | David Chordá Pitarch | PSPV-PSOE | 17/06/1995 | -- |
| 1999–2003 | María Vicenta Llanes Pérez | PSPV-PSOE | 03/07/1999 | -- |
| 2003–2007 | María Vicenta Llanes Pérez | PSPV-PSOE | 14/06/2003 | -- |
| 2007–2011 | María Vicenta Llanes Pérez | PSPV-PSOE | 16/06/2007 | -- |
| 2011–2015 | Antonio E. Sanfrancisco Meseguer | PSPV-PSOE | 11/06/2011 | -- |
| 2015–2019 | Antonio E. Sanfrancisco Meseguer | PSPV-PSOE | 13/06/2015 | -- |
| 2019-2023 | Antonio E. Sanfrancisco Meseguer | PSPV-PSOE | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

* Casa Palau dels Vives. Primeries del segle xvii. Actualment en estat ruïnós i en fase de restauració.
* Església de Sant Gil Abat. El temple és d'estil barroc aragonès del segle xviii.
* Ermita de la Mare de Déu del Bon Succés. Segles XVII-XVIII.

## Festes i celebracions

Les festes majors se celebren la primera setmana de setembre; inclouen bous al carrer, cavalcades, balls i calderes populars. La fira de mostres, el primer cap de setmana de setembre, reunix moltes empreses i artesans de la comarca.

## Personatges il·lustres

Són oriünds de Benifairó personalitats com ara:
* Alonso Sánchez Coello (Benifairó de les Valls, 1531 - Madrid, 1588): pintor de cambra de Felip II.
* Julián Gorkin (Benifairó de les Valls, 1902 - París, 1987): polític comuniste.
* Vicent Garcés i Queralt (Benifairó de les Valls, 1906 - València, 1984): compositor.
* Joan Garcés i Queralt (Benifairó de les Valls, 1914 - Faura, 2014): compositor i director d'orquestra.
* Ricard Balanzá Martínez (1989): artiste faller.
A Benifairó es troba també la casa on va viure l'escriptor Lluís Guarner i Pérez, promotor de les Normes de Castelló, la qual és admirada sobretot pel seu jardí espaiós i ben cuidat.

## Referències

* ↑ Martínez, Maria «El PSPV consolida su hegemonía con mayorías absolutas en Faura, Benifairó de les Valls, Quart de les Valls, Gilet y Alfara de la Baronia». www.elperiodicodeaqui.com, 15-06-2019.
* ↑ Junta Electoral Central «Resolución de 17 de septiembre de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Toledo, Valencia, Valladolid, Zamora, Zaragoza, Ceuta y Melilla». Butlletí Oficial de l'Estat, 235, 30-09-2019, pàg. 107.485 [Consulta: 29 abril 2020].
* ↑ Junta Electoral de Zona de Sagunt «Edicto de la Junta Electoral de Zona de Sagunto sobre proclamación de candidaturas a las elecciones locales convocadas el 26 de mayo de 2019» (pdf) (en castellà). Butlletí Oficial de la Província de València. Diputació Provincial de València [València], 82, 30-04-2019, pàg. 71 [Consulta: 28 juliol 2019].
* ↑ Ministeri de l'Interior. Govern d'Espanya. «Resultats provisionals - Eleccions locals 2019». Arxivat de l'original el 25 de juny 2019. [Consulta: 28 juliol 2019].
* ↑ Ara. «Eleccions municipals 2019. Benifairó de les Valls», 26-05-2019. [Consulta: 28 juliol 2019].
* ↑ Ministeri d'Hisenda i Administracions Públiques. «Informació de regidors 2015 (informació provisional)». [Consulta: 6 juliol 2015].
* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Benifairó de les Valls. Històric de Govern Local». Portal d'informació ARGOS. [Consulta: 1r setembre 2015].

## Enllaços externs

* Pàgina web de l'ajuntament
* Mancomunitat de les Valls
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..